Bár a szak az önállóságra, a komplex, problémamegoldó, kritikus és innovatív gondolkodásmódra való ösztönzéssel, a retorikai és vizuális kommunikációs készségek fejlesztésével valóban általános felkészítést ad a 21. századi munkaerőpiacra, nem titkolt célja, hogy újraértelmezze a tanárképzést is, és egyúttal hallgatóinak megmutassa a tanári pálya szépségét. Magyarország jövőjének egyik kulcsa, hogy lesznek-e önállóan gondolkodni, és személyes példájukkal erre nevelni is képes tanáraink 10–20–30 év múlva is.
Arra készülünk, hogy a pedagóguspálya körüli mostani társadalmi feszültségek fel fognak oldódni legkésőbb a képzési idő - öt év - alatt, így felkészült diplomázó diákjainknak vonzó lesz válogatni a rengeteg szabad és biztos egzisztenciát jelentő közoktatási álláshely között.
Ha elég sokan leszünk, a leszakadó régióink és a leszakadó társadalmi csoportjaink esélynöveléséhez is komolyan hozzá tudunk majd járulni az általános iskola felső tagozatának megerősítésével. Képzésünk általános jellege azonban biztosíték arra is, hogy ha valaki végül nem tanárként szeretne belépni a munka világába, ezt is sikerrel megtehesse: a STEAM munkahelyek a leggyorsabban bővülő üzleti szektort jelentik a
fejlett világban.